– O novom mandataru će odlučiti Most. Mi ćemo predložiti svog mandatara, to neće biti ni Milanović, ni Karamarko – najavio je u RTL Direktu Drago Prgomet. Istaknuo je kako nisu razgovarali o tome da on bude novi premijer. Kazao je kako je Most spreman ući u izvršnu vlast.

– Sada idu pregovori, prvo ćemo ponuditi set reformi. Želim naglasiti da nam ovaj broj mandata koji smo dobili daje obvezu za provođenje reformi, a reforme se mogu provoditi samo ako ste u izvršnoj vlasti – objasnio je Prgomet.

Kada su krenuli u predizbornu kampanju, priznaje, nisu razmišljali da će dobiti toliku potporu birača.

– Rekli smo da nećemo koalirati sa strankama koje ne žele prihvatiti naš program promjena koje Hrvatska treba. Na prvom mjestu nam je da se prihvate promjene – rekao je.

– Razgovarat ćemo sa svima koji su dobili legitimitet hrvatskih birača, ne bježimo od dijaloga i razgovora. Spremni smo preuzeti odgovornost za vođenje države. Zoran Milanović je razgovarao i s Petrovom. Zvao je i Kovač, Milanović mi je čestitao... vidim da postoji volja – rekao je.

Nije ga strah da će doći do raskola unutar Mosta i da će se jedan dio članova okrenuti desnici, a drugi ljevici.

– Neće biti bilo kakvih razilaženja, spremni smo reforme provoditi do zadnjeg treba pa čak i ako nas to dovede do gubitka sljedećih parlamentarnih izbora – rekao je Prgomet.

Konkretno, glavne reforme koje će tražiti bit će depolitizacija javne uprave, smanjenje općina i županija te reforma monetarne politike.

– Mi nismo stranka koja bi dopustila narušavanje stabilnosti države, zadnja opcija je izazivanje novih izbora – zaključio je Prgomet.

>> Božo Petrov: Jeftinije je napraviti nove izbore nego trpjeti još jednu nesposobnu vladu četiri godine

>> Ovo su zastupnici Mosta koji ulaze u Sabor